Han var lidt vrissen ved beskeden om at skulle på juletur med et tog i Aalborg. 85-årige Kaj Krogh Christensen ville meget hellere have haft en bajer. TV2 Nords reporter Martin Bækhøi fulgte Kaj, der modvilligt var med på et juletog rundt i Aalborgs gader med plejehjemmet Lollandshus. Men selvom nogle måske vil betegne Kaj som lidt gnaven, så har han på meget kort tid fået masser af fans på Facebook. - Han er fandeme da skøn, ah, han er vel Vendelbo og gammel tømrer, jojo, der skal sgu mere til at imponere sådan en aldrende herre, han har vel trods alt oplevet hans i 85 år. Ønsker ham og hans medbeboere en rigtig dejlig og glædelig jul, skriver Ditte Pedersen Der er også folk, der kommenterer Kajs meget ærlige indstilling. - Ja, han er bare, som han er… ikke sådan at imponere, skriver Helle Krog Vinding. - Gir sgu Kaj ret! En bajer havde fandme vær sjovere!, skriver Søren Lauritsen. Det lader til, at mange kender en som Kaj Krogh Christensen. For i kommentarfeltet tagger folk hinanden med en kæk og sjov kommentar till. - Monica, er det sådan, jeg er, når vi skal på juleindkøb? spørger Jess Vinstrup Svendsen. Indslaget blev lagt på TV2 Nords Facebookside torsdag aften, og får i skrivende stund stadig flere delinger.

Referat:
85-årige Kaj og hans kølige indstilling til plejehjemmets tur i et juletog har masser af fans på Facebook.